Koostöökokkulepe

Politsei- ja Piirivalveamet, mida esindab peadirektor Elmar Vaher (edaspidi tellija) ja Sisekaitseakadeemia, mida esindab rektor Katri Raik (edaspidi täitja), keda nimetatakse edaspidi ka pool või koos pooled, sõlmisid alljärgneva koostöökokkuleppe (edaspidi kokkulepe) alljärgnevas: 

1.	Kokkuleppe objekt
Kokkuleppe objektiks on Politsei- ja Piirivalveameti poolt tellitavate koolituste korraldamine kokkuleppes sätestatud tingimustel.

2.	Kokkuleppe dokumendid 
2.1.	Kokkulepe koosneb kokkuleppe tekstist ja kokkuleppe lisadest. 
2.2.	Kokkuleppel on selle sõlmimise hetkel järgmised lisad: 
2.2.1.	Lisa 1 – tabeli vorm Politsei- ja Piirivalveameti poolt tellitavate püsivajadusega koolituste kohta; 
2.2.2.	Lisa 2 – tabeli vorm Politsei- ja Piirivalveameti poolt tellitavate ühekordsete vajadustega koolituste kohta. 

3.	Poolte õigused ja kohustused
3.1.	Tellijal on õigus: 
3.1.1.	saada täitjalt jooksvalt ülevaadet koolituste korraldamise kohta; 
3.1.2.	tellida täiendavaid koolitusi kokkuleppes sätestatud tingimustel;
3.1.3.	muuta järgmiseks kalendriaastaks esitatud koolitustellimusi 30% ulatuses.
3.2.	Tellija on kohustatud: 
3.2.1.	esitama täitjale 31. maiks järgneva kalendriaasta eeltellimuse tellitavate koolituste kohta;  
3.2.2.	esitama täitjale 30. novembriks täpsustatud tellimuse järgmisel kalendriaastal tellitavate koolituste kohta;
3.2.3.	kooskõlastama täitjaga tellimuse välise koolituse läbiviimisvõimaluse ja esitama vastavasisulise tellimuse täitja kontaktisikule vähemalt 60 kalendripäeva enne koolituse toimumist;
3.2.4.	teavitama täitja kontaktisikut koolituse tellimuse muudatuse (koolituse toimumise aeg, koht, eeldatav osavõtjate arv vms) vajadusest või koolituse tellimuse tühistamisest esimesel võimalusel, kuid mitte hiljem kui 30 kalendripäeva enne koolituse toimumist.
3.3.	Täitjal on õigus saada koolituste korraldamiseks tellija kontaktisikult täiendavaid juhiseid  ja selgitusi.
3.4.	Täitja on kohustatud:
3.4.1.	koostama ja kooskõlastama tellija kontaktisikuga tellitavate koolituste õppekavad (v.a politseiametnike erialane koolitus, mis toimub vastavalt Politsei- ja Piirivalveameti peadirektori käskkirjaga kinnitatud mittepolitseilise haridusega politseiametnike erialase täiendusõppe õppekavale) ja eelarve;
3.4.2.	tagama koolituste korraldusega seotud tegevused (sh õppematerjalide ettevalmistus, koolitatavate majutus, koolitusruumide broneerimine, koolituse tagasiside kokkuvõtte koostamine ja edastamine tellija kontaktisikule); 
3.4.3.	kooskõlastama tellija kontaktisikuga tellitavate koolituste läbiviijad ja ajakava vähemalt 30 kalendripäeva enne koolituse toimumist;
3.4.4.	sõlmima koolituste läbiviijatega lepingud; 
3.4.5.	korraldama koolitused vastavalt kokkulepitud eelarvele; 
3.4.6.	kooskõlastama tellija kontaktisikuga tellimuse väliste koolituste mahu, läbiviijad, ajakava jms vähemalt 30 kalendripäeva enne koolituse toimumist;
3.4.7.	tagama koolituste korraldamise käigus tellija ja koolitusel osalejate kohta teatavaks saanud informatsiooni konfidentsiaalsuse ning mitte avaldama seda kolmandatele isikutele, v.a juhul,  kui informatsiooni avaldamise kohustus tuleb Eesti Vabariigi õigusaktidest. Konfidentsiaalsuskohustus kehtib tähtajatult. 

4.	Poolte kontaktisikud
4.1.	Tellija kontaktisik on Politsei- ja Piirivalveameti administratsiooni personalibüroo koolitus- ja arendustalituse juhataja. 
4.2.	Täitja kontaktisik on Sisekaitseakadeemia politsei- ja piirivalvekolledži täiendusõppe juhtivspetsialist.

5.	Tasumine 
5.1.	Tellija tasub täitjale kokkuleppe tingimustele vastava koolituse korraldamise eest Täitja esitatud arve alusel 21 kalendripäeva jooksul arve saamisest. 
5.2.	Täitja esitab tellijale korraldatud koolituse eest arve 7 kalendripäeva jooksul pärast koolituse lõppkuupäeva. Kokkuleppe punktis 3.4.1 nimetatud politseiametnike erialase koolituse eest arve esitamine lepitakse kokku eraldi.  
5.3.	Arve koostamise aluseks on tellijaga kooskõlastatud kulutused ning arvele märgitakse tellija kontaktisiku nimi. 
5.4.	Täitja saadab arve pdf-formaadis eArvekeskuse aadressil ppa@e-arvetekeskus.eu.
5.5.	Kui täitja ei korralda tellitud koolitust vastavalt kokkuleppe tingimustele, on tellijal õigus jätta arve maksmata või vähendada tasumisele kuuluvat summat. 

6.	Lõppsätted
6.1.	Kokkulepe jõustub selle sõlmimise hetkest ja on sõlmitud tähtajatuna.
6.2.	Kokkulepet võib muuta pooltevahelise kirjaliku kokkuleppega. Kokkulepet muuta sooviv pool teavitab teist poolt kokkuleppe muutmise vajadusest kirjalikku taasesitamist võimaldavas vormis.
6.3.	Kõik kokkuleppe muudatused jõustuvad pärast nende allakirjutamist mõlema poole poolt või poolte poolt kirjalikult määratud tähtajal.
6.4.	Pooltevahelised teated edastatakse teise poole kontaktisikule kirjalikku taasesitamist võimaldavas vormis. 
6.5.	Kõik kokkuleppe täitmisega kaasnevad erimeelsused lahendatakse läbirääkimiste teel. Kui läbirääkimised ei anna tulemusi, lahendatakse erimeelsused Eesti Vabariigi õigusaktidega ettenähtud korras. 
6.6.	Kumbki pool ei tohi kokkuleppest tulenevaid õigusi ja kohustusi üle anda kolmandale isikule ilma teise poole kirjaliku nõusolekuta. 
6.7.	Kokkulepe allkirjastatakse digitaalselt. 

Politsei- ja Piirivalveamet 					Sisekaitseakadeemia
registrikood 70008747 					registrikood 70004465
Pärnu mnt 139, 15060 Tallinn 					Kase 61, 12012 Tallinn	
									
(allkirjastatud digitaalselt)					(allkirjastatud digitaalselt)

Elmar Vaher							Katri Raik